次韻岑彥高史強本春日書懷二首  其一
作者：蘇過
朝代：宋

paragraphs: 二豪以詩鳴，優劣孰敢分。
縱橫閱萬卷，何憂備三鄰。
終年發揣摩，秀句吐陽春。
誰云不菑畬，安取三百囷。
汝潁素多奇，世不乏孫陳。
著書效潛夫，奏賦嗤陵雲。
哀時無祁奚，丹書誰爲焚。
儻令試一割，晉盜當奔秦。
德業閟不耀，天欲昌其身。
定交乃余求，不貴白髮新。
從此杖屨數，爲子掃榻塵。
高談看亹亹，揮麈落紛紛。